UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til EUROPA-PARLAMENTETS OG RÅDETS DIREKTIV om tilnærmelse af medlemsstaternes lovgivning om typegodkendelse af spejle og supplerende systemer til indirekte udsyn og af køretøjer udstyret med disse anordninger samt om ændring af direktiv 70/156/EØF OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2001/0317 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til EUROPA-PARLAMENTETS OG RÅDETS DIREKTIV om tilnærmelse af medlemsstaternes lovgivning om typegodkendelse af spejle og supplerende systemer til indirekte udsyn og af køretøjer udstyret med disse anordninger samt om ændring af direktiv 70/156/EØF

(EØS-relevant tekst)

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet har foreslået ved andenbehandlingen. I det følgende redegør Kommissionen for sin holdning til det ene ændringsforslag, der blev vedtaget af Europa-Parlamentet.

2. Baggrund

- Kommissionens forslag til direktiv blev forelagt for Europa-Parlamentet og Rådet den 7. januar 2002 [KOM(2001)811 endelig - 2001/0317 (COD)].

- Det Europæiske Økonomiske og Sociale Udvalg afgav udtalelse den 24. april 2002.

- Ved førstebehandlingen den 9. april 2002 accepterede Europa-Parlamentet Kommissionens forslag uden ændringer efter den forenklede procedure.

- Rådets fælles holdning blev vedtaget den 7. april 2003.

Kommissionen fremsatte følgende erklæring i Rådet:

"Kommissionen beklager, at overgangsperioden på 36 måneder, inden kravene vedrørende typegodkendelse af spejle og supplerende anordninger for indirekte udsyn får bindende virkning, ikke omfatter alle klasser af nye motorkøretøjer og komponenter, og at Rådet har valgt en overgangsperiode på 72 måneder for personbiler, lette varevogne og komponenter hertil."

- Den 8. april 2003 vedtog Kommissionen sin meddelelse til Europa-Parlamentet om Rådets fælles holdning i henhold til traktatens artikel 251, stk. 2, andet afsnit.

- Den 1. juli 2003 vedtog Europa-Parlamentet ved andenbehandlingen en beslutning med 1 ændringsforslag til den fælles holdning.

3. Formålet med forslaget

Formålet med forslaget er at øge sikkerheden for trafikanter ved hjælp af bestemmelser om bedre førerspejle og hurtigere indførelse af nye teknologier, der øger det indirekte synsfelt for førere af personbiler, busser og lastvogne. Mange alvorlige ulykker i vejkryds eller rundkørsler er forårsaget af, at føreren ikke er klar over, at andre trafikanter er meget nær på køretøjet eller allerede på højde med dette.

Ulykker, der kan tilskrives "døde vinkler", sker ofte, når køretøjer skifter retning. Når større køretøjer som lastvogne eller busser er involveret, medfører disse ulykker ofte svære kvæstelser eller død for svage trafikanter som f.eks. fodgængere, cyklister eller førere af lette motorcykler. Dette forslag, der er baseret på undersøgelser og forskning, Kommissionen har diskuteret med medlemsstaterne, industrien og andre interesserede parter, indebærer, at der i det eksisterende direktiv om førerspejle, senest ændret i 1988, indføres særlige krav vedrørende reducering af døde vinkler. De vigtigste ændringer er følgende:

- På visse køretøjer skal der monteres ekstra spejle (frontspejle på lastvogne, udvendigt førerspejl i personbilers passagerside og asfæriske spejle på personbiler og lette erhvervskøretøjer).

- Visse krav til spejlene (f.eks. skal krumningsradius nu være 1 200 mm i stedet for 1 800 mm) ændres i overensstemmelse med den tekniske udvikling.

- Visse spejle erstattes af andre systemer til indirekte udsyn som f.eks. systemer med kamera og monitor.

Ved dette forslag indføres der for første gang påbudte harmoniserede krav til typegodkendelse af spejle og systemer til indirekte udsyn til større motorkøretøjer i EU.

4. Kommissionens udtalelse om Europa-Parlamentets ændringsforslag

Ved andenbehandlingen vedtog Europa-Parlamentet et ændringsforslag til Rådets fælles holdning.

Ændringsforslaget vedrører indførsel af et nyt punkt 7a i artikel 2, hvori Kommissionen anmodes om at fremlægge et forslag for FN's Økonomiske Kommission for Europa (UN-ECE) med det formål at bringe bestemmelserne i UN-ECE-regulativ nr. 46 i overensstemmelse med bestemmelserne i dette direktiv.

Kommissionen kan acceptere dette ændringsforslag, da det er i dens egen interesse at bidrage til at fastsætte et højt beskyttelsesniveau i forbindelse med den internationale harmonisering af lovgivningen ved hurtigst muligt efter vedtagelsen af dette direktiv at indgive et forslag til FN's Økonomiske Kommission for Europa (UN-ECE)

5. Konklusion

I henhold til i EF-traktatens artikel 250, stk. 2, ændrer Kommissionen sit forslag som beskrevet ovenfor.